text: Entrevista a Judit Lopez i Iris Mauricio responsables de Promoció i Innovació i Comunicació de la Xarxa TECSAM | Institut de Recerca SJD
  Iris Mauricio i Judit López
  Responsables de Comunicació i Promoció i Innovació de la Xarxa TECSAM
  La Xarxa TECSAM, referent en recerca i innovació en salut mental i noves tecnologies a Catalunya
  El 2020, el Parc Sanitari Sant Joan de Déu i l'Institut de Recerca Sant Joan de Déu van rebre un finançament del Fons Europeu pel Desenvolupament Regional (FEDER), gestionat per la Generalitat de Catalunya, per a crear i coordinar la primera xarxa d'innovació en salut mental, la xarxa TECSAM.
  Dos anys després estem a les portes del primer "Technology Exploration Day", una jornada on coneixerem alguns dels i les protagonistes en innovació del nostre territori i de fora. Parlem amb l'Iris Mauricio (responsable de Comunicació) i la Judit López (responsable de Promoció i Innovació) per conèixer la Xarxa TECSAM.
  Abans de saber-ho tot de la Xarxa TECSAM, què ens podeu dir de l'esdeveniment del pròxim 21 de juny?
  El 21 de juny celebrem el primer Technology Exploration Day, una jornada oberta de cocreació en salut mental i tecnologia que reunirà a tot l'ecosistema innovador en l'àmbit de la salut mental. L'objectiu de la jornada: buscar solucions i nous abordatges als reptes que planteja la salut mental. També serà una jornada on els membres de la Xarxa i altres persones interessades puguin compartir els seus coneixements i experiències. I una oportunitat d'escoltar a diferents agents experts en salut mental i tecnologia debatent els reptes en salut mental i les últimes innovacions tecnològiques.
  Creiem que és una molt bona oportunitat per començar a endinsar-se en aquest món de la innovació, la transferència i la valorització. Encara sou a temps d'inscriure-us.
  Què és la Xarxa TECSAM?
  La TECSAM és una xarxa de recerca i desenvolupament, anomenada xarxa d'innovació de noves tecnologies en salut mental. Som un pol d'unió i atracció de tota la recerca i tecnologia desenvolupada en l'àmbit de la salut mental a tot Catalunya. En aquests moments, juny del 2022, la Xarxa està formada per 29 grups de recerca de 18 institucions diferents, incloent-hi institucions sanitàries, universitats, centre de recerca i fundacions. A més, actualment, la Xarxa TECSAM està en procés d'adherir formalment 4 nous grups.
  Des de la TECSAM volem ajudar a identificar la recerca en salut mental, potenciar-la, transferir-la i valoritzar-la, amb l'objectiu final d'acostar-la al mercat i a les persones afectades. La idea és que la recerca que desenvolupen els grups no es quedi només dins del grup, sinó que pugui travessar les portes dels laboratoris, consultes, etc. I fer-la interessant per una empresa o aconseguir que tingui una aplicabilitat directa sobre les persones usuàries.
  Al llarg d'aquests primers anys, quines fites ha anat assolint la TECSAM?
  Un cop es va engegar la Xarxa, el primer va ser reunir-nos amb tots els i les membres per conèixer que esperaven de la Xarxa, quines necessitats tenien en matèria d'innovació i transferència, i també vam fer servir aquests espais per explicar-los què era la TECSAM. A partir d'aquestes reunions i totes les necessitats detectades, vam anar construint entre tots els grups els objectius de la xarxa. També vam acabar de definir els serveis i activitats per donar resposta a les seves necessitats i als interessos; i al mateix temps vam crear la nostra cartera de tecnologies amb informació de tots els grups, identificant les seves tecnologies, però també la seva expertesa, el seu coneixement, i quins projectes de l'àrea de salut mental, innovació i noves tecnologies estan desenvolupant.
  Quin tret fa diferent la TECSAM?
  Per una banda, trobem, que els grups integrants de la Xarxa TECSAM tenen dos perfils clarament diferenciats, però complementaris entre ells. Trobem grups més experts en recerca clínica ubicats en centres sanitaris i grups experts en recerca i innovacions tecnològiques, procedents de centres de recerca i universitats. Comptar amb aquestes dues tipologies de grups ens permet crear moltes sinergies internament, però també de cara enfora.
  I, per una altra banda, des de l'equip de gestió hem teixit un ecosistema format per inversors, sistema d'emprenedors de startups, sistema de grans empreses, acceleradores, etc. Però, també associacions de persones afectades i entitats, que ens permeten contribuirà accelerar i transferir tota la recerca desenvolupada.
  Què pot esperar de la TECSAM, una investigadora o investigador membre de la Xarxa?
  Nosaltres el que fem és intentar ser un vincle entre el món de la recerca i la societat, incorporant aquí el sector privat i les persones afectades. Quan ens arriba un nou membre o contacte, primer intentem entendre molt bé que és el que està fent, quin valor té o pot tenir i busquem on pot encaixar aquell projecte concret. Tot aquest procediment el fem personalitzat per a cada projecte.
  En funció del grau de maduresa del seu projecte, si està en una fase avançada podem buscar un soci privat per ajudar-lo en la transferència al mercat o una associació de persones afectades que vulgui fer una prova pilot. Si està en una fase inicial, molts cops el que necessiten és assessorament, com ara en patents, desenvolupament de spin-offs, etc.
  Quin paper tenen els socis privats o empreses en l'ecosistema de la Xarxa?
  Intentem tenir un contacte estret amb el sector privat, amb l'objectiu de treballar plegats; oferint solucions als nostres membres o fent cocreacions d'esdeveniments o programes. Per exemple, la col·laboració amb una empresa privada ens ha permès llançar el primer concurs d'innovació en salut mental. En aquest concurs, la idea o projecte guanyador tindrà l'oportunitat de fer una prova pilot de la seva solució dins de l'ecosistema digital de DKV Innolab, és a dir, testar la seva solució amb clients reals.
  De moment no tenim socis financers, però sí que estem buscant socis que tinguin uns objectius i valors alineats amb els nostres per poder treballar plegats i que les innovacions en salut mental puguin arribar al mercat, a les persones reals, en definitiva tenir una utilitat directa.
  Heu comentat que heu obert el primer concurs d'innovació en salut mental, què busqueu?
  A través d'aquest concurs, volem identificar, donar una empenta i suport a idees i soluciones innovadores que donin resposta a reptes en salut mental. Poden presentar-se al concurs els membres de la Xarxa, però també entitats públiques, privades, persones físiques o consorcis. Hi ha dues categories, depenent del grau de maduresa o desenvolupament de la idea que es presenti. Per una banda, trobem la categoria "Idees innovadores i disruptives" que tindran com a premi un programa de mentoria; i per l'altra banda "Solucions digitals per la salut mental", que té com a premi la prova pilot amb DKV.
  Creiem que a través d'aquest concurs els innovadors/es en salut mental tenen l'oportunitat d'establir col·laboracions ja sigui amb el món de la recerca, l'administració o el teixit empresarial català que els permetrà accelerar l'entrada de les seves solucions innovadores en el mercat i poder superar les barreres a què s'enfronten.
  Quines barreres ha de superar la innovació en salut mental?
  Encara que ara mateix la salut mental estigui en boca de tothom, l'estigma i les reticències encara existeixen i són barreres difícils de trencar. Després, ens trobem encara amb una cultura de la innovació i la transferència que tot just comença a prendre força dins del món de la recerca. L'investigador o investigadora es focalitza en la seva recerca i no tant en transferir el coneixement, molts cops és per pur desconeixement o per no tenir les eines adequades. Per trencar amb això, hem de fer molta pedagogia i cultura de la innovació dins de la nostra Xarxa. Intentar transmetre que col·laborar o alinear-se amb el sector privat pot acabar tenint un retorn en la seva pròpia recerca. I, al mateix temps, hem de fer molta formació en models de negoci, patents, com apropar-se a una empresa, llenguatge, màrqueting, etc.
  Però també ens trobem amb el gran repte que les eines desenvolupades en recerca en salut mental són difícils de protegir, per exemple els softwares o les intervencions clíniques no es poden patentar.
  I com sempre el gran hàndicap és el finançament, i aquí és on la TECSAM pot donar un primer impuls als projectes de la Xarxa, a través dels concursos o programes que anem llançant.
  Nosaltres el que fem és intentar ser un vincle entre el món de la recerca en l'àmbit de la salut mental i la societat, incorporant aquí el sector privat i les persones afectades.